Журналистхэм — гулъытэ
КъБР-м и Жылагъуэ палатэм Къэбэрдей-Балъкъэр республикэм и жылагъуэм и гъащIэр нэхъыфIу къэзыгъэлъагъуэ хъыбарегъащIэ IэнатIэхэмрэ абыхэм я лэжьакIуэхэмрэ зыхэта зэхьэзэхуэ иригъэкIуэкIащ.
КъБР-м и Жылагъуэ палатэм Щэнхабзэмрэ хъыбарегъащIэ IэнатIэхэмкIэ и комиссэм и Iэтащхьэ Вэрокъуэ Владимиррэ Дунейпсо Адыгэ Хасэм и тхьэмадэ Сэхъурокъуэ Хьэутийрэ къызэхуэса журналистхэм ехъуэхъуащ икIи дэтхэнэри зыпэрыт IэщIагъэм хузэфIэкI гуащIэр хилъхьэу, абы ящIэр цIыхубэм къахуэсэбэпу зэрыщытым щхьэкIэ фIыщIэ хуащIащ.
ЩIыхь тхылъхэмрэ ахъшэ саугъэтхэмрэ иратащ «Кабардино-Балкарская правда», «Горянка» газетхэм я редактор нэхъыщхьэхэу Болэт Арсенрэ Къаныкъуэ Заринэрэ, «Къэбэрдей-Балъкъэр» КъТК-м и лэжьакIуэ Коломийцев Владислав, Къэбэрдей-Балъкъэр радиом и адыгэ къудамэм и редактор нэхъыщхьэ Тэтрокъуэ Астемыр, «Адыгэ псалъэ» газетым и къудамэм и унафэщI НэщIэпыджэ Замирэ, Шэрэдж районым къыщыдэкI «Черекские вести» газетым и редактор нэхъыщхьэ Чабдаров Марат, «Заман» газетым и корреспондент Кульчаевэ Зульфия сымэ.
Шыпш Даянэ.
